PAGE  
4
ועדת העבודה, הרווחה והבריאות

11.7.2011


הכנסת השמונה עשרה
נוסח לא מתוקן

מושב שלישי

פרוטוקול מס'  509
מישיבת ועדת העבודה, הרווחה והבריאות

יום שני, ט' בתמוז תשע"א (11 ביולי 2011) שעה 09:30
סדר היום:

1. הצעה לסדר היום (דיון מהיר) אי יישום תקנות חוק אזרחים ותיקים, הצעה של חה"כ זאב אלקין.
2. הצעה לסדר היום (דיון מהיר) אי יישום תקנות חוק אזרחים ותיקים, הצעה של חה"כ אברהם מיכאלי.
3. הצעה לסדר היום (דיון מהיר) אי יישום תקנות חוק אזרחים ותיקים, הצעה של חה"כ ליה שמטוב.
נוכחים:

חברי הוועדה:

חיים כץ – היו"ר

מוזמנים:

חה"כ ליה שמטוב

גדעון בן ישראל

הסתדרות הגימלאים בישראל

סורל הרלב 

יועץ משפטי, המשרד לאזרחים ותיקים

אורית בקר

הלשכה המשפטית, המשרד לאזרחים ותיקים

דב בארי


אגף התקציבים, משרד האוצר

נתי ביאליסטוק כהן
יועץ בכיר למנכ"ל משרד התקשורת

גליה כהן

המנהל לשלטון מקומי, משרד הפנים

ליאת בן מאיר שלום
מחלקת ייעוץ וחקיקה, משרד המשפטים

חזקיה ישראל

התאחדות התעשיינים

שי וויגה


חטיבת האבטחה, משטרת ישראל

רמי יפרח

הלשכה המשפטית, המוסד לבטוח לאומי

מנהלת הוועדה: 

וילמה מאור

רשמה וערכה: 

 רות לובין
1. הצעה לסדר היום (דיון מהיר) אי יישום תקנות חוק אזרחים ותיקים, הצעה של חה"כ זאב אלקין.
2. הצעה לסדר היום (דיון מהיר) אי יישום תקנות חוק אזרחים ותיקים, הצעה של חה"כ אברהם מיכאלי.
3. הצעה לסדר היום (דיון מהיר) אי יישום תקנות חוק אזרחים ותיקים, הצעה של חה"כ ליה שמטוב.
היו"ר חיים כץ: 

בוקר טוב. יום שני, ט' בתמוז תשע"א, 11 ביולי 2011 ואני מתכבד לפתוח את ישיבת ועדת העבודה, הרווחה והבריאות בנושא הצעה לסדר היום (דיון מהיר): אי יישום תקנות חוק אזרחים ותיקים, הצעה של חברי הכנסת ליה שמטוב, אברהם מיכאלי וזאב אלקין, פרוטוקול מס' 509. מסתבר שהגשת הצעות לדיונים היא קלה אבל לבוא לפה זה יותר קשה. מה שכן, חברת הכנסת ליה שמטוב כן הגיעה. 

ליה שמטוב:

תודה רבה אדוני יושב הראש. זה דיון מהיר ואתה היית מהיר בהזמנה של הנציגים מן המשרדים הרלבנטים. על כך מגיעות לך ברכות. 

העובדה שחבר הכנסת זאב אלקין ואברהם מיכאלי אינם פה לא משנה מן העובדה שהם שותפים אמיתיים להגשת הבקשה לדיון המהיר. 

מדובר בחוק אזרחים ותיקים שעבר בשנה שעברה שלש קריאות. החוק אומר להשוות את ההטבות של נכים שעוברים מנכות לקיצבה לאלו של קשישים שמקבלים השלמת הכנסה. 


כל התקנות היו אמורות להיות מוגשות עד 31.12.2010 זאת אומרת שהן כבר היו אמורות להיות מפורסמות. כל המשרדים הרלבנטיים היו אמורים להגיש את התקנות. המשרד לאזרחים ותיקים עשו עבודה מצויינת אבל אינני יודעת אם הם הגישו את התקנות. היו קשיים. 

היו"ר חיים כץ: 


אי עמידה ביעד שהוא הגשת התקנות היא כשלון במשימה. 

ליה שמטוב: 


אני בטוחה שהיום נראה אור בקצה המנהרה. בנוסף, אני מקווה שאנשים יקבלו זכויותיהם גם באופן רטרואקטיבי. 

סורל הרלב:

אסביר. קודם כל החוק קבע שמי שיתקין את התקנות הוא השר לאזרחים ותיקים אחרי שיקבל אישור של שר האוצר ואישור כל השרים שההטבות נמצאות בתחום סמכותם. 

גיבשנו טיוטה. יש תקנות. הכנסת קבעה שהתקנות נדרשות לאישור השרים האחרים. 

היו"ר חיים כץ: 


תניח אותן על השולחן כאן ואז השרים יסבירו מדוע הם מתנגדים לזכויות של אזרחים ותיקים. נתחיל לעבוד לשיטתם. 

סורל הרלב:

אשלים. גיבשנו טיוטת תקנות על בסיס דוח מרכז המידע של הכנסת, כאשר קבענו שם את סוגי ההטבות. סוגי ההטבות בנוסח הראשון היו: הנחה בתשלומי ארנונה, הנחה בתשלומים עבור חשמל, הנחה בתשלום עבור תרופות, הנחה בתשלום חברות בקופת החולים, מענק לצורך חימום, הנחה בתשלום הקבוע לשימוש בטלפון בחברת "בזק". 


פנינו לשבעה משרדים שונים - - - 

ליה שמטוב:


האם לא חסרים מספר דברים ברשימה שהקראת?

סורל הרלב:


פנינו לכל המשרדים -שהם שבעה גופים שונים, וקיבלנו הערות ושאלות. אחר הדברים שהופנו לשימת לבנו היה הסדר מכח חוק משק החשמל לפיו מעבירים -באופן אוטומטי, נתונים של ניצולי שואה ושל מקבלי הבטחת הכנסה ישירות למוסד לבטוח לאומי או לחלופין מן הלשכה של קידום נכים ישירות לחברת החשמל. הרעיון הוא למצות זכויות - - -

היו"ר חיים כץ: 


אני כאן כדי לפתור בעיות. יש להניח את הדברים ולומר באיזה שלב הם נמצאים. דַבֵּר אתי על התקנות. 

סורל הרלב:


אסביר. לו הייתי מביא לכאן את התקנות - - - 

היו"ר חיים כץ: 


דיון מהיר הוא בן ארבעים דקות. 

סורל הרלב:


לו הייתי מביא את הדברים כמו שהם לא היה מתקדם כלום כי לפי התקנות –כפי שהן כרגע, אדם שהוא גם זקן וגם נכה עליו לקבל אישור מן הבטוח הלאומי על מצבו ואחר כך לגשת לששה גופים שונים ולהציג בפניהם את האישור לכן, מה שעשינו –וכבר נעשה, ובמקביל עושים תיקון לצורך שמירה על הגנת הפרטיות, הוא ההסדר לפיו הנתונים יעברו ישירות מן המוסד לבטוח לאומי אל כל אחד מן הגופים נותני ההטבות. היה חשוב לנו שהתקנות תהייה גם ישימות. 

היו"ר חיים כץ: 


ואם יש מקומות שעובדים אחרת הרי הדברים לא שווים. לו היית מביא את התקנות היינו פותרים את הבעיות כאן ובמהירות גדולה. 

סורל הרלב:


המצב היום הוא אחרי שהפצנו טיוטה לכל השרים הרלבנטיים - - - 

היו"ר חיים כץ: 


מתי אנחנו מקבלים את התקנות?

סורל הרלב:


תלוי בשרים.

היו"ר חיים כץ: 


מתי אנחנו מקבלים את התקנות. 

ליה שמטוב:


איזה שרים כבר הכינו?

סורל הרלב:


שר האוצר נתן את האישור. לא קיבלתי אותו ביד אבל יש שם אישור. יתר השרים אמרו שזה בתהליך. אין לי יכולת - - - 

ליה שמטוב:


שר התשתיות הסכים. 

היו"ר חיים כץ: 

האם השרה שלך מבינה איך אתה עובד? האם סגנית השר מבינה איך אתה עובד?

סורל הרלב:


כן.

היו"ר חיים כץ: 


והיא מסכימה אתך?

סורל הרלב:


כן. היא מודעת לכך. אנחנו נביא פתרון כולל ולא משהו שלא יהיה ישים. מבקש לציין לגבי שר התשתיות, לגבי החשמל - - - 

ליה שמטוב:


אם לא היה הדיון כאן היום היינו מחכים עוד זמן רב. 

היו"ר חיים כץ: 


עוד חמש שנים. ולא היה נגמר כלום. מה שכן, היו הסברים ללא סוף. 

הוועדה מבקשת ממך להניח את התקנות כמות שהן, על שולחן הועדה, בין אם הן עם הסכמת השרים ובין אם לאו. ככל שלא תהיינה הסכמות של שרים, הם יסבירו לנו למה הם מתנגדים, אנחנו נפרסם את הסיבות שלהם להתנגדות וכל אזרח במדינה ידע שהוא לא מקבל את מה שהוא לא מקבל בגלל שר מסוים. אין ברצוני להשחית את הזמן. אדבר עם סגנית השרה. הישיבה נעולה.  

הישיבה ננעלה בשעה 09:45

